Senat o 'nezavršenom poslu na Balkanu' - 2004-07-15
Hrvatska je na svjedočenju na Capitol Hillu uglavnom bila hvaljena, zbog uspjeha na putu u NATO i Europsku uniju; izručenja devet haašk
U Odboru Senata Sjedinjenih Država za međunarodne odnose u srijedu je održano svjedočenje pod nazivom “Nezavršeni posao na Balkanu”. Visoke predstavnice Državnog tajništva i Ministarstva obrane govorile su i o situaciju u Hrvatskoj te američko-hrvatskim odnosima. Zamjenica državnog tajnika Kathleen Stephens izjavila je da je “integracija Balkana u euro-atlantske institucije cilj Sjedinjenih Država”. Za postizanje tog cilja bit će potreban dodatni sveobuhvatni koordinirani američki napor, iako je u regiji znatan napredak već postignut. Glavni regionalni problemi još uvijek su nacionalne podjele i ekonomski vrlo teška situacija, velik broj izbjeglica koje se ne mogu vratiti kući, slabo čuvane granice, te općenito nepoštivanje zakona, pogotovo razmjerno slaba situacija s ljudskim pravima. Kathleen Stephens je kao jedan od glavnih problema koji koči napredak u regiji spomenula činjenicu što su neki od glavnih optuženika za ratne zločine – primjerice Karadžić, Mladić i Gotovina – još uvijek na slobodi. Hrvatska je inače u izlaganju ove visoke dužnosnice američke diplomacije bila uglavnom hvaljena. “Hrvatska je postigla impresivan napredak u svom nastojanju da postane članica Europske unije. Pregovori o članstvu mogli bi početi već početkom sljedeće godine” – rekla je Kathleen Stephens. Ona je također pohvalila činjenicu što je Zagreb haaškom tribunalu predao četiri optuženika iz Republike Hrvatske te petoricu optuženih Hrvata iz Bosne i Hercegovine. Posebno je odano priznanje suradnji demokratskih vlada u regiji kroz razne područne inicijative – od Jadranske povelje i Inicijative za suradnju u Jugoistočnoj Europi, pa do suradnje sa Sjedinjenim Državama u ratu protiv globalnog terorizma. Mira Ricardel, zamjenica ministra obrane odgovorna za problematiku međunarodne sigurnosti, govorila je o Hrvatskoj kao zemlji koja se – zajedno s Makedonijom i Albanijom – nalazi na putu prema punopravnom članstvu u NATO savezu. Najveći izazovi na tom putu su, prema Miri Ricardel, postizanje kontinuiteta u reformi oružanih snaga, jačanje vojno-operativnih sposobnosti u suradnji sa snagama NATO saveza te razvijanje jedinstvenih vojnih sposobnosti, koje će imati zasebno mjesto u strukturi Sjeverno-atlantskog saveza. I Hrvatska i Makedonija i Albanija pomažu američke napore u ratu protiv globalnog terorizma. Hrvatska to čini u Afganistanu, postrojbom vojne policije, dok Makedonija i Albanija imaju vojne efektive i u Afganistanu i u Iraku. Mira Ricardel i Kathleen Stephens izrazile su nadu da će Hrvatska potpisati bilateralni sporazum sa Sjedinjenim Državama o neizručivanju američkih vojnika Međunarodnom kaznenom sudu.